ไอแบงก์อุ้มลูกหนี้รายย่อย
“ไอแบงก์”  ออกแคมเปญอุ้มลูกหนี้รายย่อย  ตั้งโต๊ะรับรีไฟแนนซ์ปล่อยกู้ล้างหนี้นอกระบบ   คิดอัตรากำไร 14.475%
12 ก.ย. 2554

“ไอแบงก์”  ออกแคมเปญอุ้มลูกหนี้รายย่อย  ตั้งโต๊ะรับรีไฟแนนซ์ปล่อยกู้ล้างหนี้นอกระบบ   คิดอัตรากำไร 14.475%  
นายธีระศักกิ์ สุวรรณยศ กรรมการผู้จัดการ  ธนาคารอิสลามแห่งประเทศไทย(ไอแบงก์) เปิดเผยว่า ธนาคารได้เปิดโครงการสินเชื่อรีไฟแนนซ์หนี้นอกระบบไอแบงก์ เพื่อให้การช่วยเหลือและบรรเทาภาระหนี้สินนอกระบบที่ต้องจ่ายอัตราดอกเบี้ยสูงของผู้ประกอบอาชีพค้าขายและผู้ประกอบการรายย่อยที่มีรายได้น้อยทั่วประเทศ และโครงการสินเชื่อวิสาหกิจชุมชน เพื่อช่วยเหลือและสนับสนุนเงินทุนแก่กลุ่มผู้ประกอบอาชีพสุจริตที่มีรายได้น้อยทั่วประเทศ
ทั้งนี้สินเชื่อรีไฟแนนซ์หนี้นอกระบบไอแบงก์ ธนาคารให้วงเงินกู้ตั้งแต่ 5,000 – 2แสนบาทต่อราย โดยคิดอัตรากำไร SPRR +6.85% ต่อปี ( 14.475%ต่อปี ปัจจุบัน  SPRR = 7.625%ต่อปี) โดยลูกค้าที่ขอสินเชื่อวงเงินไม่เกิน  1 หมื่นบาท  ไม่ต้องมีบุคคลค้ำประกัน หากเกิน 10,000 บาท ต้องมีบุคคลค้ำประกันอย่างน้อย 1 คน ซึ่งผู้กู้จะต้องเป็นผู้ประกอบอาชีพค้าขาย ผู้ประกอบการรายย่อย หรือผู้ประกอบอาชีพสุจริตที่ไม่ขัดต่อหลักศาสนาอิสลาม ซึ่งมีภาระหนี้สินที่เกิดจากการกู้ยืมเงินนอกระบบ   มีรายได้เพียงพอที่จะชำระหนี้ให้กับธนาคารได้  อายุของผู้ขอสินเชื่อเมื่อรวมกับระยะเวลาผ่อนชำระต้องไม่เกิน 65 ปี  และมีถิ่นที่อยู่และสถานที่ประกอบอาชีพ หรือให้บริการที่มีหลักแหล่งแน่นอนสามารถติดต่อได้ 
ในขณะเดียวกันจัดโครงการสินเชื่อวิสาหกิจชุมชน ซึ่งเป็นสินเชื่อที่ให้ทุนในการดำเนินธุรกิจ หรือขยายกิจการขนาดเล็กที่ไม่ขัดต่อหลักศาสนาอิสลาม เพื่อให้เกิดการค้า การลงทุน หรือการผลิตที่มีประสิทธิภาพ ทำให้เกิดการพัฒนาอาชีพ เพิ่มรายได้ ความเชี่ยวชาญและการจัดสรรทรัพยากรให้มีประสิทธิภาพ ธนาคารให้วงเงินสินเชื่อขั้นต่ำ 5,000 -  500,000 บาทต่อกลุ่ม โดยคิดอัตรากำไร SPRR** +6.85% ต่อปี (ปัจจุบันเท่ากับ 14.475%ต่อปี ) และไม่ต้องมีบุคคลค้ำประกัน   
ทั้งนี้ผู้ขอสินเชื่อวิสาหกิจชุมชนจะต้องมีคุณสมบัติ คือ  1.ต้องเป็นกลุ่มผู้ประกอบการรายย่อย หรือกลุ่มผู้ประกอบอาชีพสุจริตที่ไม่ขัดต่อหลักศาสนาอิสลาม และเป็นกิจการขนาดเล็กวงเงินหมุนเวียนไม่เกิน 20 ล้านบาท  2.รายได้ของกลุ่มเพียงพอที่จะชำระหนี้ 3.เป็นกลุ่มที่มีถิ่นที่อยู่และสถานประกอบอาชีพ หรือให้บริการที่มีหลักแหล่งแน่นอนสามารถติดต่อได้